IVL อัพเดท! ไฟไหม้โรงงาน PTA สเปนกระทบน้อย กลับมาผลิตภายในเดือนนี้
IVL เผยเหตุเพลิงไหม้ที่โรงงานผลิต PTA ในสเปนถูกควบคุมอย่างรวดเร็ว กระบวนการผลิตหยุดชะงักเพียงเล็กน้อยและคาดว่าจะกลับมาดำเนินการอย่างเต็มรูปแบบได้ภายในเดือน ม.ค.นี้
IVL เผยเหตุเพลิงไหม้ที่โรงงานผลิต PTA ในสเปนถูกควบคุมอย่างรวดเร็ว กระบวนการผลิตหยุดชะงักเพียงเล็กน้อยและคาดว่าจะกลับมาดำเนินการอย่างเต็มรูปแบบได้ภายในเดือน ม.ค.นี้
3 ม.ค. 2566

บริษัท อินโดรามา เวนเจอร์ส จำกัด (มหาชน) หรือ IVL เปิดเผยว่า เมื่อวันที่ 1 ม.ค.66 เกิดเหตุเพลิงไหม้ที่โรงงานผลิต PTA ของบริษัท Indorama Ventures Quimica S.L.U. ในเมือง Guadarranque-San Roque แคว้นกาดิซ (Cadiz) ประเทศสเปน ซึ่งเพลิงได้ถูกควบคุมอย่างรวดเร็ว โดยกระบวนการผลิตหยุดชะงักเพียงเล็กน้อย เพี่อที่บริษัทจะทำการประเมินความเสียหายสำหรับการซ่อมแซม
โดยเหตุเพลิงไหม้ดังกล่าวเกิดขึ้นเมื่อเวลาประมาณ 10.00 น. ตามเวลาท้องถิ่น โดยเพลิงถูกควบคุมไว้ได้จากการตอบสนองอย่างมีประสิทธิภาพของทีมงานที่มีประสบการณ์ในโรงงานและหน่วยบริการฉุกเฉินในพื้นที่และไม่มีผลกระทบต่อพนักงานหรือชุมชนในด้านสุขภาพและสิ่งแวดล้อม โดยมีส่วนการผลิตเพียงบางส่วนเท่านั้นที่จำเป็นต้องหยุดลงชั่วคราวตามมาตรการป้องกันเพื่อให้มั่นใจในความปลอดภัย บริษัทคาดว่าจะดำเนินการตามมาตรการเพื่อความปลอดภัยแล้วเสร็จภายในหนึ่งสัปดาห์ และจะเริ่มดำเนินการผลิตของหน่วย PET, PIA and PTA ตามลำดับ จนสามารถกลับมาดำเนินการอย่างเต็มรูปแบบได้ภายในเดือน ม.ค.นี้